સરકારે નોટ રદ કરવાનો જે સમય પસંદ કર્યો છે તે યોગ્ય નથી. અત્યારે ખેતપેદાશો બજારમાં આવતી હોય છે અને ખેડૂતોને જે ચૂકવણી થતી હોય છે તે રોકડમાં જ થતી હોય છે. ગામડાંમાં હજુ બેંકનો ઉપયોગ થતો નથી. સરકારના આ પગલાંને કારણે એક અઠવાડિયા સુધી ખેતબજારો બંધ રાખવા પડ્યાં છે. જે હજુ લંબાય તેવી શક્યતા છે. વેપારીઓ પાસે નવું નાણું કેટલી ઝડપથી પહોંચે છે તેના પર આધાર છે. લગ્નની સિઝન શરૂ થઈ હોવાથી લોકોને ખરીદી માટે મોટી રકમની જરૂર હોય છે. કમુરતાંંમાં આ પગલાં લીધાં હોત તો લોકોને ઓછી હાલાકી પડત. હાલ તો નોટો બદલાય છે અને થોડું કાળું નાણું સ્થગિત થશે, લોકો દંડ ભરશે આનાથી વિશેષ કોઈ અસર થાય તેમ લાગતું નથી. બિલ્ડર લોબીને એકાદ વર્ષ હેરાનગતિ થશે. વિદેશ વ્યાપાર પર આ નિર્ણયની કોઈ અસર નહીં થાય, કેમ કે ત્યાં મોટાભાગે ચેક, ડેબિટ-ક્રેડિટ કાર્ડથી વ્યવહારો થતા હોય છે.”